**מארק אליהו** (נולד ב-13 ביולי 1982) הוא נגן, מוזיקאי, מלחין, ומפיק מוזיקלי ישראלי. מנגן בעיקר בכלי קשת פרסי המכונה קמנצ'ה, ובבגלמה טורקית. יצירותיו שואבות השראה מקשת רחבה של השפעות, בהן מוזיקה יהודית, מוזיקה פרסית קלאסית, מוזיקה אלקטרונית ומוזיקה טורקית. זוכה טקס פרסי הטלוויזיה בשנת 2021. אליהו הישראלי השישי המושמע ביותר בספוטיפיי עם כ-1.6 מיליון מאזינים חודשיים (נכון למאי 2022).

ראשית חייו
----------

נולד ב-1982 בדאגסטן אשר בהרי הקווקז ועלה לישראל עם הוריו בשנת 1989. אביו הוא פרץ אליהו, מעדת יהודי ההרים, נגן טאר, מוזיקולוג ומלחין בולט בתחום המוזיקה מן המזרח, זוכה פרס ראש הממשלה בשנת 2008.

מארק למד נגינה בכינור מגיל 4 אך בגיל 15 החליט לעזוב את לימודיו בבית הספר באריאל וללמוד לנגן בבגלמה ובפרט מוזיקה טורקית. לשם כך חי בביתו של המוזיקאי האירי רוס דאלי (Ross Daly) כחצי שנה ביוון, שלימדו לנגן על סאז. לאחר ששמע תקליטור של הנגן אביל אלייב החליט להקדיש את זמנו ללימוד הקמנצ'ה ותורת המוזיקה הפרסית-אזרית, ונסע לבאקו, בירת אזרבייג'ן, שם התגורר כשנתיים והיה תלמידו של אדלט וזירוב (אזרית: Ədalət Vəzirov).

בשנת 1999 חזר למשפחתו בישראל, שעברה לגור בערד. בשנה זו השתתף במופע ובאלבום **ברוח המזרח** בניצוח אביו ועל-פי לחניו, לצד הזמר אלים גסימוב ובתו פרגנה (Alim və Fərqanə Qasımov).

שיתופי פעולה
------------

בשנת 2009 העלה עם אביו את הקונצרט "בין הרי קווקז להרי יהודה" בפסטיבל ישראל, בשיתוף הזמרת ביימקנום מירזויבה מאזרבייג'ן. בשנת 2010 החל להשתתף כאמן אורח בתזמורת ירושלים החדשה. בשנת 2011 שיתף פעולה עם הלהקה הברזילאית ז'וורו (Javaro) במסע הופעות בברזיל, וכן השתתף כסולן ומלחין בסדרת הקונצרטים "קזבלנקה" של התזמורת האנדלוסית הים-תיכונית.

בנוסף שיתף פעולה עם הזמרת ריטה ועיבד שירים פרסיים לאלבומה **השמחות שלי** (2011) והופיע איתה כסולן באו"ם וברחבי ארצות הברית. באותה שנה העלה עם אביו את המופעים "שירת היהודים ההרריים" במסגרת פסטיבל הפיוט בירושלים, "מעגלים" בפסטיבל העוד הבינלאומי, "המקאם היהודי" עם הפייטן הרב דוד מנחם בבית אבי-חי בירושלים, ואת מעגל החיים בפונטיקה הלאומית.

בשנת 2013 הלחין יצירות עבור להקת המחול "פורטל" והתזמורת האנדלוסית ירושלים ויצא עמן לסדרת הופעות. כמו כן, הופיע עם האנסמבל שלו (אנסמבל מארק אליהו), בין היתר ב"פסטיבל גיברלטר למוזיקה עולמית" (Gibraltar World Music Festival, 2013) וב"עיר המוזיקה" (Cité de la Musique) במרסיי. לצד הופעותיו, מלמד תאוריה על כלי נגינה בסגנון פרסי וכן להרכבים שלהם בבית הספר למוזיקה שורשית של מרכז דהאן, אוניברסיטת בר-אילן.

בשנת 2014 זכה בפרס מטעם אקו"ם לתמיכה בהפקת אלבומו מן השנה החולפת - חולות (ראו להלן). נימוקי השופטים: "יצירותיו של מארק אליהו שואבות השראה מקשת רחבה של השפעות, בהן מוזיקה יהודית מוזיקה פרסית קלאסית ומוזיקה טורקית. השימוש בכלי נגינה מיוחדים - קמנצ'ה ועוד מביאים את המאזין למסע לעבר עולם צלילי במחוזות רחוקים. החום והרגש, הגעגוע והשורשיות באים לידי ביטוי במוזיקה של אליהו, כמו גם הקשר בינו לבין אביו, המוזיקאי פרץ אליהו, החיבור בין שני הדורות של המוזיקאים מצליח לברוא מוזיקה אותנטית, מקורית לתפארת. על כל אלה החליטה ועדת הפרס להעניק למארק אליהו, את הפרס".

חיים אישיים
-----------

נשוי לעליה ואב לשלושה, והם מתגוררים במושב אלוני אבא הסמוך לקריית טבעון.

דיסקוגרפיה
----------

### אלבומים שהוציא

* 2005 - **קולות יהודה**
* בשנת 2013 הוציא לאור את האלבום **חולות**, בו נטל חלק גם אביו. האלבום כלל יצירות חדשות לצד קטעים נבחרים מהסרט "בלדה לאביב הבוכה", עם הזמרות אישתאר ורינת בר.
* 2016 - **דרכים**
* 2022 - About Love

### פסקול

* אליהו הלחין את המוזיקה לפסקול הסרט בלדה לאביב הבוכה של הבמאי בני תורתי, וכן שיחק בו בתפקיד ראשי. עבור הפסקול זכה אליהו בפרס אופיר ובפסטיבל ירושלים לקולנוע 2012
* כמו כן הלחין עבור הסרט התיעודי **בגוף שלישי** משנת 2010
* הצגת התיאטרון **תפילות פשוטות** מאת עליזה עליון ישראלי.
* אליהו הלחין את המוזיקה לפסקול הסדרה טהרן בשנת 2020.

קישורים חיצוניים
----------------

ויקישיתוף מדיה וקבצים בנושא **מארק אליהו** בוויקישיתוף
* 

* אתר האינטרנט הרשמי של מארק אליהו (באנגלית)
* מארק אליהו, ברשת החברתית פייסבוק

* מארק אליהו, סרטונים בערוץ היוטיוב

* מארק אליהו, במסד הנתונים הקולנועיים IMDb (באנגלית)

* מארק אליהו, באתר אייטונס (באנגלית)

* מארק אליהו, באתר ספוטיפיי

* מארק אליהו, באתר סאונדקלאוד (באנגלית)

* מארק אליהו, באתר Last.fm (באנגלית)

* מארק אליהו, באתר MusicBrainz (באנגלית)

* מארק אליהו, באתר Discogs (באנגלית)
* בן שלו, משל המערה, באתר הארץ, 8 בנובמבר 2011
* בן שלו, למה אי אפשר להשיג את פסקול "בלדה לאביב הבוכה"?, באתר הארץ, 19 בדצמבר 2012
* אתר למנויים בלבד בן שלו, לעלות על ספינת המפרטים של מארק אליהו, באתר הארץ, 12 באוקטובר 2013
* עמיחי חסון, חול צבעוני מהמדבר: הקמנצ'ה של מארק אליהו, באתר nrg‏, 11 בנובמבר 2013
* יוסי חלילי, עכבר העיר אונליין, מארק אליהו: "זה מעציב אותי לקבל הצעות במקומות שאני לא יכול לנגן בהם", באתר הארץ, 6 בינואר 2017
* חנן ברנדס, ‏בין מוזיקה חסידית לפופ: מארק אליהו והקמנצ'ה חוצים גבולות, בעיתון מקור ראשון, 16 באפריל 2018
* דנית צמית, "מזמינים אותי להופיע במדינות שאסור לי להגיע אליהן", באתר ynet, 14 בינואר 2019
* סרטונים שירת היהודים ההרריים - פרץ ומארק אליהו, באתר בית אבי חי
* מיה איידן, הצליל שלו: הישראלי שכבש את העולם עם כלי הנגינה המיוחדים שלו, באתר חדשות 13, 17 ביולי 2021
* אתר למנויים בלבד בן שלו, מארק אליהו: "אין יום שבו לא כותבים לי 'מתי אתה בא להופיע באיראן?'", באתר הארץ, 7 במאי 2022
* מרק אליהו (1982-), דף שער בספרייה הלאומית

|  |  |  |
| --- | --- | --- |
| **הקודם**:**2019: ישי אדר (הנערים)** | **פרס האקדמיה לטלוויזיה למוזיקה מקורית** **2020: מארק אליהו (טהרן)** | **הבא**:**2021: אבי בללי, יעקב למאי, בר צברי, אבי אוחיון, לירון עמרם, עדי לוי ומתן דרור (מנגן ושר)** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007384875705171
* ISNI: 0000 0004 6181 9183
* MusicBrainz: 09ebbef4-7a20-4df4-b95c-ccb651d3ffde
* VIAF: 3949150943148626760005
* WorldCat (עם VIAF): 3949150943148626760005

 |